Aksilterror tuzilma terror guruhlarining yangi ro'yxatini ma'lum qildi
Shanxay Hamkorlik Tashkiloti qoshidagi tuzilma ro'yxatida 23 terror guruhi, jumladan O'zbekiston Islomiy Harakati ham bor.
Shanxay Hamkorlik Tashkiloti doirasida tuzilgan, markaziy shtabi Toshkentda joylashgan Mintaqaviy aksliterror tuzilma terror tashkilotlarining yangi ro`yxatini e`lon qildi. Unda 23 faol terror guruhi, jumladan O`zbekiston Islomiy Harakati keltiriladi. Mintaqaviy aksilterror tuzilmaga ko'ra O`zbekiston Islomiy Harakati, Hizb-ut-Tahrir, Sharqiy Turkiston Islomiy Harakati kabi tashkilotlar mintaqada bevosita faoliyat olib bormoqda. Bundan tashqari, ro`yxatdan Al-Qoida va Tolibon singari harakatlar, asosan Rossiya hududida faoliyat yuritayotgani aytilayotgan Ichkeriya va Dog'iston Xalqlari Kongressi kabi terrorchi ekanligi urg`ulanayotgan boshqa tashkilotlar bor. Mintaqaviy aksilterror tuzilma direktori Vyacheslav Qosimovning ta`kidlashicha, bu yagona ro`yxat emas. Terrorchilikka qarshi kurash uchun yaxlit bir ro`yxat tuzilishi kerak, deydi u. Mazkur ro`yxatda Sharqiy Turkiston Islomiy Harakati faqat Xitoyda, Qozog`istonda va O`zbekistonda terrorchi guruh sifatida qayd etilgani va biror tashkilotning terrorchi guruh sifatida e`lon qilinishi uchun sud qarori muhimligi aytiladi. Vyacheslav Qosimovga ko`ra, Hizb-ut-Tahrir diniy guruhi ham barcha a`zo davlatlar tomonidan ta`qiqlangan, ammo unga turli davlatlar turlicha munosabatda. Mintaqaviy aksilterror tuzilma berayotgan ma`lumotlarga ko`ra, o`tgan yili a`zo davlatlarda 200-260 ga yaqin terrochilik harakatlarining oldi olingan. Mahalliy kuzatuvchilar aksilterror tuzilma faoliyati inson huquqlari, diniy e`tiqod borasidagi vaziyatga salbiy ta`sir o`tkazayotganini ta'kidlaydilar. Jumladan, o`zbekistonlik qochqinlarni mamlakatga qaytarilishi xalqaro qonunlarni va inson huquqlarini poymol qilish orqali amalga oshirilayotganligiga e’tibor qaratiladi. Vyacheslav Qosimovga ko`ra esa, qochqin maqomiga ega ayrim o`zbekistonliklar terrorchilikda ayblanmoqda. Misol tariqasida yaqinda BMT tomonidan siyosiy boshpana taqdim etilgan Obidxon qori Nazarov keltiriladi. Inson huquqlari faollari Obidxon qorini aholi o`rtasida hurmat qozongan, ekstremistik oqimlarga hech qanday aloqasi bo`lmagan diniy ulamolardan biri sifatida ko’radi. Yaqinda AQSh Davlat departamenti Fag`ona vodiysida terrorchi guruhlarning faoliyati kuchayishi mumkinligi haqida ma`lumot berib, AQSh fuqarolari terrorchilarga nishon bo`lishi mumkinligi haqida ogohlantirgan edi. Vyacheslav Qosimov bu ma’lumotga munosabat bildirib, bunday xavf yo`q, deydi. - Agar ular tegishli joylarda yurishsa, bunaqa narsalar bo`lmaydi. Chora tadbirlar ko`rilyapti. Ular o`zlari uchun javob berishlari mumkin, lekin O`zbekiston hududida Milliy xavfsizlik xizmati, Ichki ishlar vazirligi bilan hamkorlik ishlarini olib borayapmiz, bunday xavf bo`lmaydi, - deya ta`kidlaydi Qosimov.